MT Il-Ġurnal Uffiċjali ta’ l-Unjoni Ewropea C 120/82

Opinjoni tal-Kumitat Ekonomiku u Soċjali Ewropew dwar Migrazzjoni u żvilupp: opportunitajiet u sfidi

(2008/C 120/18)

Matul is-sessjoni plenarja li nżammet nhar is-16 ta' Frar 2007, il-Kumitat Ekonomiku u Soċjali Ewropew iddeċieda, b'konformità ma' l-Artikolu 29(2) tar-Regoli ta' Proċedura tiegħi, li jħejji opinjoni fuq proprja dwar

Migrazzjoni u żvilupp: opportunitajiet u sfidi.

Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar it-3 ta' Ottubru 2007. Ir-rapporteur kien is-Sur Sukhdev Sharma.

Matul l-440 sessjoni plenarja tiegħu li nżammet fit-12 u t-13 ta' Diċembru 2007 (seduta tat-12 ta' Diċembru), il-Kumitat Ekonomiku u Soċjali Ewropew adotta din l-opinjoni b'125 vot favur u 5 astensjonijiet.

1. Sinteżi eżekuttiva

1.1 Din l-opinjoni fuq inizjattiva proprja tinkorpora rakkomandazzjonijiet ta' politika dwar kwistjonijiet li huma rilevanti għall-oqsma interdipendenti tal-migrazzjoni u l-iżvilupp.

1.2 Meta tiffoka fuq eżempji prattiċi, suġġerimenti u ftehim ta' kooperazzjoni li jkun ta' benefiċċju reċiproku, il-migrazzjoni tista' titqies bħala “għodda għall-iżvilupp”. Permezz ta' l-introduzzjoni ta' miżuri speċifiċi, il-Kumitat jixtieq li d-dibattitu jimxi mil-livell politiku għal-livell ta' ppjanar.

1.3 L-aħjar mod sabiex isseħħ applikazzjoni tal-politiki tal-migrazzjoni u l-iżvilupp li tkun ta' benefiċċju huwa billi jiġi ffaċilitat ir-rwol tar-rimessi (3.4 — 3.8) sabiex il-livelli tad-dħul tad-destinatarji jiżdiedu, u possibbilment billi jiġu rregolati l-flussi migratorji għall-benefiċċju ta' pajjiżi li huma inqas żviluppati jew sezzjonijiet tal-popolazzjoni li għandhom dħul baxx fil-pajjiżi li qegħdin jiżviluppaw (4.2). Il-kunċetti ta' kożvilupp għandhom il-potenzjal li jgħaddu r-rimessi privati lill-proġetti ta' infrastruttura li huma ta' benefiċċju għall-pubbliku ġenerali (5.1 — 5.2). Forom oħra ta' żvilupp konġunt jaħdmu bi sħab ma' organizzazzjonijiet tad-dijaspora sabiex jimmobilizzaw ir-riżorsi umani u/jew riżorsi monetarji għal investimenti diretti barranin, trasferiment ta' għarfien u teknoloġija, u rimessi soċjali u kulturali (5.3 — 5.8). Il-politiki tal-migrazzjoni u l-iżvilupp jistgħu jtaffu l-effetti negattivi tat-telf ta' l-aħjar imħuħ permezz tal-ħolqien ta' bank intellettwali u billi jiġu ffaċilitati mudelli ta' migrazzjoni ċirkolari u virtwali (6.2 — 6.6.4). Fl-aħħarnett, il-Kumitat jargumenta li l-politiki tal-migrazzjoni u l-iżvilupp jirnexxu biss jekk ikunu integrati f'oqsma ta' politika rilevanti oħra u tkun żgurata l-koerenza politika (7.1 — 7.3).

1.4 Din l-opinjoni tkkomplementa l-opinjoni tal-Kumitat Immigrazzjoni fl-UE u l-politika ta' kooperazzjoni mal-pajjiżi ta oriġini għall-promozzjoni ta' l-iżvilupp (rapporteur: is-Sur Pariza Castaños) (1). Barraminhekk, tapoġġja l-Komunikazzjoni tal-Kummissjoni dwar l-emigrazzjoni ċirkolari u l-partenarjati ta' mobbiltà bejn l-Unjoni Ewropea u pajjiżi terzi (2).

2 Migrazzjoni u globalizzazzjoni

2.1 Il-proċess tal-globalizzazzjoni wassal għall-moviment illiberalizzat ta' kapital, prodotti, u servizzi. Il-moviment tan-nies, iżda, xorta jibqa' l-fergħa l-aktar ristretta tal-globalizzazzjoni. Sabiex l-ekonomiji inqas żviluppati jingħataw sehem ikbar fit-tkabbir ekonomiku xprunat mill-globalizzazzjoni, għandha tingħata aktar attenzjoni lill-moviment iktar liberu tan-nies. Din l-opinjoni ssegwi l-idea li l-migrazzjoni hija opportunità għall-pajjiżi li qegħdin jiżviluppaw sabiex jieħdu sehem b'mod aktar ugwali fl-ekonomija globalizzata ta' llum. Il-migrazzjoni għandha l-potenzjal li tnaqqas l-inugwaljanza; iżda, il-migrazzjoni ma għandhiex titqies bħala sostitut għall-iżvilupp tradizzjonali.

2.2 Żewġ konsiderazzjonijiet jagħmluha possibbli li jinħoloq kunċett li jagħti valur lill-migrazzjoni bħala rabta bejn il-globalizzazzjoni u l-iżvilupp. L-ewwelnett, ix-xejriet demografiċi juru li n-nuqqas ta' ħaddiema li diġà jeżisti fil-pajjiżi ta' l-UE huma mistennija li jiżdiedu fil-futur qrib, speċjalment fi ħdan is-setturi ta' servizzi ta' xogħol intensiv. It-tieninett, l-istima tal-Bank Dinji hija li l-potenzjal ta' migrazzjoni ġestita sew tista' fil-futur twassal għal assistenza monetarja sinifikanti fil-forma ta' rimessi lil nies ta' pajjiżi fqar (3). Iċ-ċirkolazzjoni ta' rimessi fi ħdan il-pajjiżi ta' l-OECD, imma wkoll mill-OECD għal pajjiżi li qegħdin jiżviluppaw u anki bejn pajjiżi li qegħdin jiżviluppaw qiegħda tiżdied b'mod stabbli (4). Għalhekk, il-migrazzjoni internazzjonali tista' tkun komponent importanti sabiex jinkisbu l-Għanijiet ta' Żvilupp għall-Millennju. Ir-rimessi kif ukoll il-kunċetti ta' kożvilupp u migrazzjoni ċirkolari għandhom potenzjal ta' żvilupp sinifikanti. Aktar importanti minn hekk, il-potenzjal ta' żvilupp tagħhom huwa mħeġġeġ mill-ħtiġijiet tas-suq tax-xogħol ta' l-Ewropa tal-Punent.

2.3 Din l-opinjoni tisħaq dwar il-ħtieġa għal approċċ fir-rigward tal-politiki tal-migrazzjoni u l-iżvilupp li jkun żviluppat sew, komprensiv u integrat, li għandu l-potenzjal li joħloq sitwazzjoni fejn kulħadd joħroġ rebbieħ.

2.4 Approċċ bħal dan jirrikonoxxi l-iżbilanċ ta' l-impatt pożittiv u negattiv tal-migrazzjoni fuq il-pajjiżi li qegħdin jiżviluppaw u jindirizza l-fatturi tan-nefqa u l-benefiċċju kif jixraq. Filwaqt li f'xi pajjiżi l-migrazzjoni ttaffi l-pressjoni minn popolazzjoni żejda u l-qgħad, u l-esportazzjoni deliberata ta' ħaddiema tas-sengħa tistabbilixxi sorsi barra l-pajjiż għal rimessi fil-futur, investimenti diretti barranin u trasferiment tal-għerf; għal pajjiżi oħra l-iżbokk permanenti ta' riżorsi umani jtellef severament lill-iżvilupp. Għalhekk, migrazzjoni ġestita sew issaħħaħ l-effetti pożittivi tal-migrazzjoni filwaqt li fl-istess ħin tnaqqas l-effett negattiv tagħha.

2.5 Il-Kumitat jappoġġja l-analiżi ta' organizzazzjonijiet ta' l-iżvilupp internazzjonali bħall-Bank Dinji, id-Dipartiment tar-Renju Unit għal Żvilupp Internazzjonali, l-Oxfam u oħrajn li kollha jixħtu dawl fuq il-potenzjal ta' żvilupp tal-migrazzjoni internazzjonali sabiex jinkiseb solliev mill-faqar u jkun sostnut l-iżvilupp ekonomiku fil-pajjiżi ta' oriġini. Trasferimenti ta' rimessa jwasslu għal żidiet fid-dħul sinifikanti għal familji li huma benefiċjarji, u huma mutur b'saħħtu għas-solliev tal-faqar fi żmien qasir u, jekk immexxi bil-għaqal, jistgħu jwasslu ukoll għal żvilupp sostenibbli fuq medda twila ta' żmien. Dan ta' l-aħħar huwa appoġġjat minn kunċetti ta' “kożvilupp” bħalma hija l-filantropija tad-dijaspora, rimessi soċjali, trasferimenti ta' l-għerf, u netwerks tan-negozju tranżnazzjonali.

2.6 Is-saħħa ta' politiki tal-migrazzjoni u l-iżvilupp ġestiti sew għandha tinstab fil-ħila tagħhom li jħarsu pajjiżi vulnerabbli, kważi l-Afrika kollha 'l isfel mis-Saħara, minn limitazzjonijiet fl-iżvilupp maħluqa minn migrazzjoni. Pajjiżi li qegħdin jiżviluppaw li jibbenefikaw mill-inqas minn rimessi u filantropija bosta drabi jġorru l-ogħla prezz tal-migrazzjoni: it-telf ta' nies li għandhom sengħa kbira u talenti. Mudelli ta' migrazzjoni ċirkolari u virtwali jistgħu jittrattaw, sa ċertu punt, in-nuqqasijiet ta' emigrazzjoni bla kontroll. Il-politiki tal-migrazzjoni u l-iżvilupp jistgħu jindirzzaw il-ħtiġijiet u l-partikularitajiet ta' setturi li huma partikularment vulnerabbli għall-migrazzjoni bħalma huwa s-settur ta' l-edukazzjoni jew is-settur tal-kura tas-saħħa. Jekk kemm-il darba s-sistemi tal-migrazzjoni jżommu t-telf ta' persunal li għandhom sengħa fil-kura tas-saħħa f'żoni li huma severament effettwati mill-HIV/AIDS, sforzi oħra ta' l-iżvilupp ma jkunux sostenibbli. Sħubiji bilaterali u reġjonali fil-migrazzjoni bejn pajjiżi destinatarji u pajjiżi ta' l-oriġini jista' jkollhom sehem importanti fil-protezzjoni ta' dawn is-setturi li huma kruċjali għall-iżvilupp tagħhom.

2.7 Il-Kumitat ħa nota tal-bosta metodi u mezzi ta' kif il-migrazzjoni teffettwa b'mod profond il-pajjiżi ta' oriġini u dawk ta' destinazzjoni. Uħud minnhom jintgħarfu biss snin wara li jkunu bdew il-movimenti migratorji. Din hija kwistjoni li qiegħda żżid l-inkwiet għat-tfal tal-migranti li jibqgħu fil-pajjiżi ta' oriġini u l-prospetti sanitarji u edukattivi tagħhom f'familji b'ġenitur wieħed. Mil-lat tas-soċjetà, żoni effettwati mill-migrazzjoni juru sinjali ta' proporzjon żbilanċjat bejn is-sessi li ċertament żgur ser iħalli timbru fuq il-kundizzjonijiet tal-qafas soċjo-ekonomiku għal żvilupp fuq medda twila ta' żmien. Dan it-tħassib għandu jitqies fl-ippjanar u l-implimentazzjoni ta' politiki tal-migrazzjoni internazzjonali.

2.8 Il-Kumitat jenfasizza l-interdipendenza soċjo-ekonomika eżistenti bejn il-pajjiż ospitanti u dak ta' oriġini. Migranti li jkunu rnexxew ekonomikament f'pajjiżi ospitanti għandhom xejra li jibagħtu iktar flus. Bl-istess mod, migranti li jkunu integrati sew soċjalment għandhom potenzjal ta' effett ikbar fuq il-kożvilupp ta' pajjiżhom permezz tal-filantropija, rimessi soċjali u migrazzjoni ċirkolari jew virtwali meta mqabbla ma' migranti li huma integrati inqas sew. Konsegwentement, pajjiżi ospitanti għandhom jikkunsidraw kunċetti li jilqgħu kontra l-ħela ta' l-imħuħ: dawn ivarjaw minn integrazzjoni soċjali aħjar b'mod ġenerali għal kisba ta' ugwaljanza fil-paga u għal titjib fil-kundizzjonijiet tax-xogħol; inkluż aċċess għal unions jew jindirizzaw l-istatus legali problematiku tal-migranti li kemm-il darba jkun ta' problema. Dinil-linja timmassimizza dak li jagħtu l-migranti lill-pajjiż ospitanti, u barraminhekk hekk iżżid il-potenzjal tagħhom għall-iżvilupp.

2.9 Bl-istess mod huma kkonnettjati ma' xulxin kunċetti mfassla sabiex irażżnu l-migrazzjoni irregolari. Il-migrazzjoni irregolari tagħmel ħsara lill-pajjiżi destinarji minħabba r-rabtiet tagħha ma' xogħol illeċitu. Hija ta' theddida bl-istess mod għall-migranti (irregolari) għaliex bosta drabi huma jkunu f'qagħda dgħajfa f'relazzjoni ta' sfruttament perikoluż fejn ikunu qegħdin jiffaċċjaw kondizzjonijiet ta' xogħol ħorox bi ftit li xejn standards dwar saħħa u sigurtà. Barraminhekk, il-migrazzjoni irregolari taħbi konsegwenzi ta' żvilupp negattivi: hemm opportunità limitata għal integrazzjoni f'pajjiżi ospitanti u l-ispejjeż għolja ta' migrazzjoni bħal din inaqqsu l-prospetti ta' rimessi lill-pajjiżi ta' oriġini. Madankollu, ir-regolarizzazzjoni tal-migranti li m'għandhomx dokumenti iżda li huma diġà integrati fil-pajjiż ospitanti tibqa' eżiġenza umana u bżonn ekonomiku u soċjali. Iż-żieda fl-opportunitajiet għal migrazzjoni regolari ssaħħaħ il-potenzjal tagħha ta' żvilupp filwaqt li fl-istess ħin tnaqqas id-domanda għal organizzazzjonijiet kriminali involuti fil-kuntrabandu u t-traffikar tan-nies. Il-migrazzjoni legali għalhekk timminimizza l-isfruttament.

2.10 Il-Kumitat jirrikonoxxi li l-migrazzjoni min-Nofsinhar għan-Nofsinhar hija l-aktar forma komuni ta' migrazzjoni internazzjonali. Pajjiżi ġirien jew ir-reġjun immedjat huma l-aktar destinazzjonijiet magħżula għal migranti internazzjonali (5). Barra minn hekk, meta jitqies li l-migrazzjoni tinvolvi riskju u tirrikjedi riżorsi finanzjarji, ħiliet u netwerks, isir ovvju li, speċjalment għal nies foqra, il-moviment fi ħdan il-fruntieri nazzjonali huwa l-aktar forma prevalenti ta' migrazzjoni (6). Għalhekk, approċċ komprensiv fir-rigward tal-politiki tal-migrazzjoni u l-iżvilupp għandu jqis l-impatt potenzjali tal-migrazzjoni reġjonali u interna fuq it-tnaqqis tal-faqar u l-iżvilupp ekonomiku.

2.11 Il-Kumitat jappella sabiex l-Istati Membri japplikaw l-istandards ikkodifikati fil-Konvenzjoni Internazzjonali dwar il-Ħarsien tad-Drittijiet tal-Ħaddiema Migranti kollha u l-Membri tal-Familji tagħhom (1990).

3 Migrazzjoni u solliev tal-faqar — l-iffaċilitar tar-rimessi

3.1 Il-Kumitat jirrikonoxxi l-potenzjal ta' żvilupp ta' rimessi bejn il-migranti u l-familji tagħhom li jibqgħu jgħixu fil-pajjiż ta' oriġini tagħhom Ir-riċerka turi li r-rimessi jżidu direttament il-livell tad-dħul ta' flus tal-benefiċjarji tagħha u għalhekk itaffu l-faqar.

3.2 Iżda, parti mhux speċifika imma sinifikanti tar-rimessi — bejn wieħed u żewġ terzi — jiċċirkolaw minn mezzi informali. Dan għandu konsegwenzi negattivi għall-emigrant u r-reċipjent, kif ukoll għall-pajjiż ospitanti u dak ta' oriġini. Minħabba nuqqas ta' kompetizzjoni fost min jipprovdi servizz finanzjarju fis-settur informali, il-migranti u l-benefiċjarji ma għandhom ebda għażla għajr li jaċċettaw spejjeż għolja ta' tranżazzjoni li min-naħa tagħhom inaqqru d-dħul ta' flus tal-migranti. Għal pajjiżi li qegħdin jiżviluppaw li huma dgħajfa finanzjarjament, ir-rimessi joffru sors kbir għall-munita barranija u, jekk jgħaddu minn istituzzjonijiet bankarji uffiċjali, itejbu l-iżvilupp finanzjarju billi jżidu l-livelli meħuda f'daqqa ta' depożiti u kreditu intermedjati mis-settur bankarju lokali (7). Ir-rimessi għalhekk jiġġeneraw żvilupp makro-ekonomiku pożittiv. Il-pajjiżi ospitanti ġeneralment jorbtu l-preokkupazzjonijiet tagħhom dwar is-sigurtà mas-settur bankarju informali; il-money laundering jew il-finanzjament ta' organizzazzjonijiet terroristiċi, li t-tnejn li huma bosta drabi jsiru permezz ta' metodi ta' tranżazzjoni finanzjarja informali.

3.3 Hemm bosta raġunijiet għala għar-rimessi l-migranti ta' spiss jagħżlu mezzi irregolari minflok servizzi bankarji uffiċjali. Għadd kbira ta' migranti jagħżlu mezzi irregolari għat-trasferimenti għar-raġuni li l-provvedituri uffiċjali ta' dan is-servizz iqumu ħafna flus, jieħdu ħafna żmien, huma burokratiċi żżejjed jew sempliċiment mhumiex aċċessibbli. Il-migranti juru wkoll nuqqas ta' fiduċja fl-istituzzjonijiet bankarji ta' pajjiżhom jew il-biża' ta' varjazzjonijiet fir-rata tal-kambju. Il-benefiċjarji l-foqra, speċjalment dawk li jgħixu f'żoni remoti u rurali, ma għandhom ebda aċċess fiżiku għal faċilitajiet bankarji. Ħafna iktar ma jistgħux jaffordjaw il-ħlas meħtieġ sabiex jinżamm kont bankarju. Ħlas għal rimessi jagħmlu impatt disproporzjonat fuq familji bi dħul ta' flus baxx li jibagħtu ammonti regolari iżda żgħar ta' flus. Għal migranti bla dokumenti n-netwerks bankarji mhumiex aċċessibbli għaliex ma jkollhomx dokumenti, xi ħaġa li hija prerekwiżit ħalli jinfetħu kontijiet bankarji.

3.4 Il-Kumitat iħeġġeġ lill-Istati Membri, lill-Kummissjoni, lill-Parlament u lill-Kunsill sabiex jikkunsidraw l-inizjattivi li ġejjin bħala għodda sabiex jinkoraġġixxu żvilupp.

3.4.1. Kontijiet tat-tfaddil f'munita barranija għal migranti li jgħixu u jaħdmu barra l-pajjiż għandhom ikunu disponbbli minn istituzzjonijiet bankarji domestiċi f'pajjizi ta' oriġini.

3.4.2 Is-servizzi bankarji għandhom ikunu disponibbli għal familji bi dħul baxx ta' flus billi jkunu offruti rati bankarji li jistgħu jaffordjawhom u għandhom ukoll ikunu provduti lil komunitajiet “li ma għandhomx banek”. Dan ta' l-aħħar jista' jinkiseb billi ssir rabta bejn is-servizzi bankarji u industriji li joffru servizzi li huma iktar mifruxa bħan-netwerks tal-posta jew tal-bejgħ bl-imnut jew unions ta' kreditu eżistenti. Tnaqqis tal-ħlas ta' rimessi, madankollu, ma għandux ikun ibbilanċjat b'rati tal-kambju mhux favorevoli, iddettati għall-benefiċċju ta' l-istituzzjonijiet bankarji.

3.4.3 Il-kompetizzjoni fost fornituri ta' servizzi fil-qasam tar-rimessi għandha tissaħħaħ sabiex jitnaqqsu l-ispejjeż tat-trasferiment. L-NGOs (għaqdiet mhux governattivi) u l-awtoritajiet pubbliċi fil-pajjiżi ospitanti jistgħu jinkoraġġixxu l-kompetizzjoni billi jxerrdu informazzjoni fuq il-prezzijiet kompetittivi ta' fornituri tas-servizzi. Miżura li tista' tittieħed bħala eżempju hija l-webpage www.sendmoneyhome.org. B'żieda ma' dan, iż-żieda fil-litteriżmu finanzjarju tal-migranti hija attività ewlenija li s-soċjetà ċivili għandha tiffaċilita, f'kooperazzjoni ma' istituzzjonijiet finanzjarji.

3.4.4 Titjib fit-teknoloġija bankarja fil-pajjiżi ta' oriġini jista' b'mod sinifikattiv inaqqas l-ispejjeż ta' tranżazzjoni, iżid il-ħeffa fl-ipproċessar u jsaħħaħ is-sigurtà tat-transazzjoni. It-teknoloġija ta' l-informazzjoni bis-satellita f'żoni remoti sabiex tappoġġja sistema msaħħa ta' ġestjoni u trasferiment elettroniku żżid iktar l-effiċjenza. L-introduzzjoni ta' kards tad-debitu jew tat-telefonija ċellulari bħala servizzi addizzjonali hija soluzzjoni innovattiva sabiex tkun estiża l-attività ta' komunikazzjoni. Dawn il-miżuri kollha ta' bini fil-kapaċità jeħtieġu investimenti li jistgħu jkunu xprunati minn assistenza uffiċjali ta' l-iżvilupp jew permezz ta' sħubijiet pubbliċi-privati.

3.4.5 Ir-rekwiżiti ta' identifikazzjoni stretti huma deterrent għall-migranti li jixtiequ jiftħu kont bankarju. Il-banek għandhom jiżviluppaw ideat dwar kif jitjieb l-aċċess għal servizzi bankarji għal migranti li m'għandhomx dokumenti. L-Istati Membri għandhom jikkonsidraw bidliet raġjonevoli fl-ambjent regolatorju li hemm għas-settur bankarju, sabiex ikunu jistgħu jgħinu dan il-proċess.

3.5 It-tnaqqis fl-ispejjeż tar-rimessi huwa l-ewwel pass meħtieġ sabiex jissaħħaħ l-effett tagħhom fuq l-iżvilupp. L-iffaċilitar taċ-ċirkolazzjoni huwa t-tieni pass. Pajjiżi destinatarji għandhom għalhekk jibnu sħubijiet ma' pajjiżi ta' oriġini li jirċievu volumi kbar ta' rimessi. Dawn is-sħubijiet jistgħu jiffaċilitaw b'mod xieraq miżuri li jtejbu l-aċċess għal nies foqra għal istituzzjonijiet bankarji, isaħħu l-abbiltà ta' fornituri ta' servizz finanzjarju sabiex jiffaċilitaw ċirkolazzjoni ta' rimessi, u sabiex jinħolqu inċentivi għall-użu ta' mezzi formali ta' trasferiment.

3.6 Il-Kumitat iħeġġeġ lill-istituzzjonijiet bankarji li joperaw fi ħdan l-Unjoni Ewropea sabiex jiżviluppaw politiki ta' servizzi bankarji b'responsabbiltà soċjali korporattiva ffukata li twettaq is-sehem ċentrali tal-banek f'li jkunu ttrattati l-ħteġijiet tal-migranti u l-familji tal-migranti.

3.7 Il-Kumitat iħeġġeġ bis-saħħa sħubijiet li jmexxu prijoritajiet li jseddqu l-użu ta' rimessi għal fini ta' żvilupp billi jbaxxu l-ispejjeż u jżidu l-aċċess. Hawn isfel hawn imfissra żewġ mudelli bħala eżempju:

3.7.1 L-Assoċjazzjoni tal-GSM l-entità kummerċjali ta' l-operaturi taċ-ċelullariu MasterCard l-kumpanija li tipproċessa l-pagamenti waqqfu sistema li tippermetti lill-migranti li jitfgħu l-flus fit-telefon ċellulari tagħhom, u jagħmlu ordni sabiex jibagħtu flushom lil numru ta' telefon ċellulari barra l-pajjiż, fejn il-benefiċjarju jirċievi messaġġ bil-kitba li jgħid li l-flus waslu.

3.7.2 Il-bank Lloyds TSB li huwa bbażat fir-Renju Unit b'kollaborazzjoni mal-bank Indjan ICICI jippermetti lir-residenti Indjani sabiex jagħmlu rimessi bla ħlas lejn l-Indja sakemm jinżamm bilanċ minimu fil-kont li jkollhom ma' ICICI.

3.8 B'mod partikulari fi żminijiet ta' konflitt u kriżi jew wara diżastri naturali, ir-rimessi wrew li huma mekkaniżmu effettiv u mgħaġġel sabiex ikunu ttrattati l-ħteġijiet tar-refuġjati u l-vittmi fil-pajjiżi ta' l-oriġini. Organizzazzjonijiet ta' l-għajnuna umanitarja u dawk li jwieġbu l-ewwel għandhom jikkonsidraw li jipprovdu aċċess għal rimessi bħala parti mill-pakketti ta' għajnuna ta' wara l-konflitt/wara d-diżastru.

4 Migrazzjoni u tnaqqis ta' l-inugwaljanza — ir-regolazzjoni tal-flussi migratorji regolari għall-benefiċċju tar-reġjuni sottożviluppati

4.1 Minkejja l-potenzjal tagħhom li jikkaġunaw solliev mill-faqar fi żmien reali għall-benefiċjarji tiegħu, l-effett għal fini ta' żvilupp tar-rimessi bħala tranżazzjonijiet privati huwa limitat billi l-benefiċċju li dak li jkun jirċievi rimessi minn barra mhuwiex intiż għall-foqra. B'kuntrast, nies li huma kapaċi jerfgħu l-ispejjeż tal-bidu tal-migrazzjoni huma dawk minn familji fil-faxxa l-baxxa ta' dawk bi dħul medju ta' flus. B'żieda ma' dan, ir-rimessi primarjament jiċċirkolaw lejn pajjiżi ta' l-emigrazzjoni kbar b'politiki apposta ta' esportazzjoni ta' kapital uman. Inqas minn terz imur lejn l-inqas pajjiżi li qegħdin jiżviluppaw. L-influss kontinwu ta' rimessi huwa dipendenti ħafna fuq l-iżbokk kontinwu ta' migranti u għalhekk huwa vulnerabbli għal bidliet ta' politiki ta' l-immigrazzjoni jew tkabbir ekonomiku fil-pajjiżi ospitanti.

4.2 Sabiex isaħħu l-effett tas-solliev tal-faqar u jnaqqsu l-inugwaljanza fl-istess ħin, pajjiżi destinatarji għandhom mhux biss jiġġestixxu u jiffaċilitaw aħjar iċ-ċirkolazzjoni tar-rimessi kif muri hawn fuq, imma wkoll jiġġestixxu aħjar iċ-ċirkolazzjoni tal-migrazzjoni preċedenti. Ir-restrizzjonijiet dwar in-numru ta' migranti legali aċċettati fil-pajjiżi ospitanti sejjer ikollu impatt negattiv fuq il-flussi ta' rimessi lill-pajjiżi ta' oriġini. Barraminhekk, il-pajjiżi destinatarji jistgħu jiddeterminaw b'mod effettiv id-direzzjoni li jieħdu dawn il-flussi billi ċerti gruppi speċifiċi ta' immigranti minn ċerti pajjiżi jew reġjuni ta' oriġini jingħataw trattament preferenzjali. Dan jassigura li netwerks tal-migranti li jkunu jeżistu minn qabel ma jwasslux għal preferenzi reġjonali f'pajjiż speċifiku, u lanqas iwasslu għal livelli ogħla ta' inugwaljanza fil-pajjiżi ta' oriġini. Għaldaqstant, il-pajjiż ospitanti jgin b'mod proattiv lir-reġjuni l-inqas żviluppati fil-pajjiżi ta' oriġini u b'hekk jgħin sabiex l-inugwaljanzi jonqsu. Pass ieħor li jassigura li r-rimessi jaslu għand l-inqas żviluppati huwa billi jkunu identifikati membri ta' dawn il-familji bi dħul baxx ta' flus u mbagħad il-proċess ta' migrazzjoni tagħhom jiġi ffaċilitat.

5 Migrazzjoni u (ko)żvilupp

5.1 Il-kożvilupp jiddeskrivi l-attivitajiet minn migranti li jikkomplementaw, mhux jissostitwixxu l-iżvilupp. Dawn l-attivitajiet huma kkaratterizzati minn programmar ibbażat fuq ħtiġijiet, sostenibbiltà u l-abbiltà li jkunu kkonnettjati l-gruppi tad-dijaspora mal-komunitajiet fil-pajjiżi ta' oriġini. L-investimenti fl-infrastrutturi intiżi għat-tagħlim u għas-servizzi bażiċi tas-saħħa, li jistgħu jsiru grazzi għat-trasferimenti ta' fondi, jikkostitwixxu waħda mill-forom ta' kożvilupp li tilħaq lil-livelli kollha tad-dħul tal-komunità benefiċjarja. Il-Kumitat għalhekk japprova li r-rimessi jagħmlu parti integrali mill-kożvilupp.

5.1.1 Inizjattiva eżemplari hija l-programm ta' fondi tal-kontraparti. Kull rimessa li l-migranti jagħtu għal finijiet ta' żvilupp komunali fil-pajjiż tagħhom ta' l-oriġini tiġi mqabbla ma' ammont ugwali minn kull wieħed mis-sieħba istituzzjonali tal-programm (8). Idealment, dawn l-imsieħba jkunu organizzazzjonijiet ta' għajnuna għall-iżvilupp li jġibu magħhom fil-programm kompetenzi u persunal b'esperjenza. Dawn jikkooperaw mal-gvern lokali għall-fini ta' sostenibilità. Dawn il-programmi ta' fondi tal-kontraparti għandhom ikunu pubbliċi fuq livell wiesa' u aċċessibbli faċilment permezz ta' pjattaformi ta' informazzjoni li jippromovu wkoll l-użu ta' mezzi bankarji uffiċjali għal rimessi. Ġaladarba jiġu identifikati l-programmi ta' fondi tal-kontraparti li jaħdmu kif suppost, għandhom jiġu inklużi msieħba addizzjonali “tal-kontroparti”. B'mod speċjali, il-kumpaniji li jimpjegaw porzjon sinifikanti ta' migranti kif ukoll fornituri ta' servizzi finanzjarji li jiffaċilitaw ir-rimessi għandhom jiġu mħeġġa li jipparteċipaw u jeżerċitaw is-sehem tagħhom fir-responsabbiltà soċjali korporattiva. Dawn is-sħubiji pubbliċi-privati jibbenefikaw minnhom il-parteċipanti kollha: l-effett ta' l-iżvilupp jiżdied minħabba rimessi kollettivi ikbar u l-kumpaniji u l-banek jibnu l-fiduċja fost il-klijenti tagħhom. Madankollu, il-Kumitat huwa konxju li kooperazzjoni bejn pajjiż ta' oriġini u pajjiż ospitanti għandha tqis il-livelli kollha: il-gvernijiet u l-awtoritajiet istituzzjonali iżda wkoll l-imsieħba soċjali u l-organizzazzjonijiet tas-soċjetà ċivili. B'dan il-mod, l-iżvilupp ta' prattiki u ta' Karti kontra l-korruzzjoni jimpedixxi l-iżvilupp ta' prattiki fejn isir użu qarrieq mill-fondi trasferiti.

5.2 Forom oħra ta' kożvilupp jiffukaw fuq rimessi apposta għal attivitajiet intraprenditorjali jew relatati ma' investiment.

5.2.1 Inċentivi li pajjiżi ta' oriġini jistgħu joffru sabiex iżidu ċ-ċirkolazzjoni globali ta' rimessi għal kożvilupp, ivarjaw minn eżenzjonijiet mit-taxxa fuq id-dħul għal migranti meta jinvestu f'negozji lokali għal eżenzjonijiet minn dazji ta' importazzjoni għal investmenti tan-negozju.

5.2.2 Il-Kumitat iħeġġeġ lill-istituzzjonijiet bankarji u aġenziji ta' żvilupp sabiex jittestjaw programmi bi prova li jikkolegaw i r-rimessi u l-istituzzjonijiet mikro-finanzjarji f'pajjiżi li qegħdin jiżviluppaw.

5.2.3 Istituzzjonijiet bankarji f'pajjiżi ta' oriġini u ospitanti għandhom ikunu inkuraġġuti sabiex jiżviluppaw sħubijiet ta' rimessi sabiex ikunu faċilitati servizzi finanzjarji komplementari, per eżempju billi jkunu offruti krediti lil negozji żgħar jew krediti għad-djar, flimkien ma' servizzi ta' rimessi.

5.2.4 Sabiex ikunu appoġġjati u miżjuda dawn l-attivitajiet aġenziji ta' żvilupp u organizzazzjonijiet tas-soċjetà ċivili għandhom jgħarrfu lill-komunitajiet ta' migranti f'pajjiżi ospitanti dwar possibbiltajiet ta' investiment, jipprovdu taħriġ fin-negozju u jiffaċilitaw netwerks li jgħaqqdu l-migranti ma' intraprendituri li għandhom bżonn il-kapital f'pajjiżi ta' l-oriġini. Intraprendituri migranti fil-pajjiżi ospitanti u intraprendituri mill-pajjiż ta' oriġini għandhom jiġu raggruppati f'netwerks strateġiċi ta' l-intrapriżi u l-iżvilupp.

5.3 Uħud mill-miżuri msemmija hawn fuq jirrikjedu l-kooperazzjoni ta' organizzazzjonijiet tad-dijaspora f'pajjiżi ospitanti. In-netwerk ta' rabtiet bejn id-dijaspora u l-pajjiż ta' oriġini huwa prinċipalment ir-riżultat ta' individwi jew gruppi li jaġixxu b'inizjattiva tagħhom stess. Dawn in-netwerks huma sors prinċipali ta' investimenti diretti barranin, trasferimenti ta' l-għerf u t-teknoloġija, filantropija u rimessi soċjali u kulturali. Huma jistgħu anki jkollhom sehem fi proċessi ta' paċi u kostruzzjoni mill-ġdid. Madankollu, il-pajjizi l-inqas żviluppati għandhom nuqqas ta' kapaċità li jsegwu l-migranti barra l-pajjiż u jibnu netwerks li jisfruttaw dawn ir-riżorsi għal żvilupp (rimessi, investimenti, ħiliet, għerf).

5.4 L-isfida għalhekk hija li tkun mibnija l-kapaċità f'organizzazzjonijiet tad-dijaspora li joriġinaw fil-pajjiżi l-inqas żviluppati u jitqiegħed fil-mira żvilupp għas-sezzjonijiet bl-inqas dħul ta' flus.

5.5 Il-proċess ta' bini fil-kapaċità għandu jagħti kas li l-komunitajiet tad-dijaspora huma f'bosta każi, organizzati informalment u liberament; huma għandhom strutturi li huma speċifiċi għall-pajjiż u joperaw flimkien ma' dinamiċi idjosinkratiċi ta' interazzjoni mal-pajjiż tagħhom ta' oriġini.

5.6 L-identifikazzjoni ta' gruppi adegwati tad-dijaspora u tisħiħ ta' l-abbiltà tagħhom sabiex jikkontribwixxu għall-iżvilupp ta' pajjiżi ta' oriġini jistgħu jirrizultaw fil-ħolqien ta' bank intellettwali. Dan jinkiseb minn programmi ta' kapital uman li jirreġistraw migranti (jew it-tfal tagħhom) fil-programmi ta' żvilupp tas-settur pubbliku jew privat. Dawn il-programmi jisfruttaw kemm ħiliet fil-lingwa kif ukoll kompetenzi kulturali u jagħmlu disponibbli ħiliet professjonali miksuba dan l-aħħar, kompetenzi, u kuntatti għal pajjiżi li qegħdin jiżviluppaw.

5.6.1 Pass neċessarju sabiex jinbdew sforzi fil-bini ta' kapaċità għal organizzazzjonijiet tad-dijaspora u pajjiżi ta' oriġini u l-inqas żviluppati, huwa l-proċess li jkunu identifikati u elenkati dawn l-organizzazzjonijiet u n-netwerks. Il-Kumitat għalhekk jirrakkomanda t-tfassil ta' reġistri volontarji ta' migranti b'sengħa minn pajjiżi li huma effettwati minn telf ta' l-aħjar imħuħ li huma residenti f'pajjiżi ospitanti u ta' negozji ta' migranti minn pajjiżi żgħar u ta' daqs medju li qegħdin jiżviluppaw, li bħalissa qegħdin joperaw fi ħdan pajjiżi ospitanti.

5.6.2 Ġaladarba identifikati, l-organizzazzjonijiet tad-dijaspora għandhom ikunu kapaċi li jingħaqdu ma' pajjiżi ta' l-oriġini u jikkontribwixxu għall-iżvilupp. Pajjiżi destinatarji u organizzazzjonijiet ta' żvilupp internazzjonali għandhom joffru pjattaformi u fora, stipendji għas-safar, boroż ta' studju u laqgħat tan-negozju sabiex jiffaċilitaw dan il-proċess.

5.7 L-eżistenza ta' komunitajiet tad-dijaspora ma tiggarantixxix effett ta' żvilupp pożittiv awtomatiku fuq il-pajjiż ta' oriġini. Il-kundizzjonijiet politiċi u soċjo-ekonomiċi u l-politiki ta' pajjiż li qiegħed jiżviluppa għandhom l-istess sehem importanti, jekk mhux sehem predeterminanti. Iżda, l-organizzazzjonijiet tal-migranti għandhom b'mod ġenerali jkunu involuti aktar fi kwistjonijiet ta' żvilupp. Għalhekk, l-organizzazzjonijiet ta' żvilupp huma mitluba li jersqu lejn l-organizzazzjonijiet tal-migranti ħalli jiddiskutu kooperazzjoni siewja.

5.8 Il-Kumitat jappoġġja l-ħolqien ta' Fond tal-Migrazzjoni u Żvilupp speċifiku sabiex l-attivitajiet ta' żvilupp imsemmija hawn fuq ikunu jistgħu jseħħu.

6 Migrazzjoni u l-mitigazzjoni ta' l-effetti tat-telf ta' l-aħjar imħuħ — il-ħolqien ta' bank intellettwali u l-promozzjoni ta' migrazzjoni ċirkolari u virtwali

6.1 L-eżodju volontarju ta' kapital uman ħafna drabi jiġġenera konsegwenzi ta' benefiċċju ekonomiku għal pajjiżi ta' oriġini. Il-migrazzjoni internazzjonali ttaffi l-pressjoni kkawżata minn popolazzjoni żejda u l-qgħad għal bosta pajjiżi ta' oriġini. Xi pajjiżi jesportaw b'suċċess nies tax-xogħol deliberatament sabiex jibnu provvisti barra għal rimessi, investimenti diretti barranin u trasferimenti ta' l-għerf. Iżda, l-eżodju permanenti ta' riżorsi umani, speċjalment ta' dawk li għandhom sengħa kbira u talenti kbar, ixekkel l-iżvilupp fil-pajjiżi l-inqas żviluppati li la jkollhom il-kapaċità ekonomika u lanqas istituzzjonali sabiex jinħolqu sostituzzjonijiet.

6.2 Il-Kumitat għalhekk iħeġġeġ lill-atturi kollha sabiex, l-ewwel, jieħdu l-passi neċessarji kollha sabiex itaffu l-effetti tat-telf ta' l-aħjar imħuħ, u t-tieninett, jiżviluppaw pjanijiet sabiex jevitaw aktar deprezzament tal-kapital uman f'ekonomiji u setturi vulnerabbli. Il-Kummissjoni diġà saħqet fil-komunikazzjoni riċenti tagħha li sabiex jittaffew l-effetti tat-telf ta' l-aħjar imħuħ huma involuti kunċetti ta' migrazzjoni ċirkolari u virtwali (9). Kodiċi ta' kondotta fl-etika, dħul ogħla ta' flus u fondi ta' kumpens huma modi li jżommu lil professjonisti bis-sengħa milli jitilqu. Barraminhekk, esternalizzazzjoni li tkun organizzata b'mod tajjeb ta' kuntratti minn pajjiżi ta' l-OECD lil pajjiżi li qegħdin jiżviluppaw tista' tnaqqas il-pressjoni migratorja f'dawn il-pajjiżi speċifiċi. Madankollu, konsiderazzjonijiet simili li qegħdin ikunu diskussi sabiex jevitaw ħela ta' mħuħ f'pajjiżi destinatarji żviluppati għandhom ikunu applikati għal ħaddiema impjegati f'industriji lokalizzati f'pajjiżi li qegħdin jiżviluppaw li ngħataw kuntratt estern.

6.3 Il-faċilità fil-migrazzjoni ċirkolari u virtwali tibni fuq il-kapaċitajiet imsemmija hawn fuq ta' gruppi tad-dijaspora u l-abbiltà tagħhom li jikkonnettjaw mal-pajjiżi tagħhom ta' l-oriġini — il-ħolqien ta' bank intellettwali. Migranti tas-sengħa li jkunu kisbu edukazzjoni terzjarja jew taħriġ professjonali f'pajjiżi destinatarji jistgħu jkunu assi għal pajjiżi ta' oriġini jekk ikun possibbli għalihom li jittrasferixxu l-ħiliet u s-servizzi tagħhom.

6.4 Il-ħolqien ta' bank intellettwali huwa kunċett komplementari għat-telf ta' l-aħjar imħuħ għaliex it-telf nett f'pajjiżi ta' oriġini idealment jagħmel tajjeb fil-bank intellettwali imsejjes fuq il-migrazzjoni f'pajjiżi destinatarji. Imma iktar importanti, il-bank intellettwali potenzjalment ittaffi wħud mill-effetti detrimentali tat-telf ta' l-aħjar imħuħ f'pajjiżi ta' oriġini. Migranti individwali jistgħu joffru l-ħiliet jew il-kapaċitajiet organizzattivi tagħhom lill-pajjiż ta' oriġini tagħhom jew fuq bażi temporanja — ritorn temporanju — jew fuq bażi virtwali permezz ta' applikazzjonijiet ibbażati fuq l-internet u pjattaformi onlajn.

6.4.1 Sistemi ta' viża għandhom ikunu aġġustati skond dan sabiex jippermettu lil professjonisti ħalli “jivvjaġġaw” bejn pajjiż ospitanti u dak ta' oriġini. Organizzazzjonijiet ta' l-iżvilupp internazzjonali għandhom jikkonsidraw skemi għal żvilupp li jittrasferixxu virtwlament servizzi u għerf ta' migranti ta' sengħa kbira, bħal kardjoloġisti f'pajjiżi destinatarji li jużaw l-internet sabiex janalizzaw tagħrif mediku mill-pajjiż ta' oriġini, ġeoloġisti li jipprovdu aċċess għal laboratorji ta' l-aħħar teknoloġija f'pajjiżi ospitanti, jew analisti finanzjarji li jassessjaw pjanijiet tan-negozju għal programmi mikro-finanzjarji. L-offerta ta' viżi li jippermettu aktar minn dħul wieħed hija mekkaniżmu li tiffaċilita l-migrazzjoni ċirkolari.

6.4.2 Inċentiv b'saħħtu ieħor għal migrazzjoni tar-ritorn jew ċirkolari hija l-ġarr tal-benefiċċji tal-pensjonijiet u l-benefiċċji tas-sigurtà soċjali tal-migranti mill-pajjiż ospitanti lejn il-pajjiż ta' oriġini.

6.4.3 Jinħtieġ li pajjiżi li qegħdin jiżviluppaw ikunu megħjuna jagħrfu l-possibbiltajiet eżistenti ta' kożvilupp u aktar minn hekk ikunu mħeġġa u jkollhom il-ħila jibnu rabtiet ta' netwerk mal-komunitajiet tad-dijaspora tagħhom barra l-pajjiż.

6.4.4. Dawn il-kunċetti sintendi jirrikjedu l-integrazzjoni b'suċċess ta' migranti fis-soċjetà ospitanti. Pajjiżi destinatarji għandhom inaqqsu l-ħela fl-imħuħ eżistenti, (migranti li jaħdmu xogħlijiet li huma inqas mill-edukazzjoni u taħriġ li kisbu oriġinarjament), billi janalizzaw aħjar il-ħiliet tagħhom u konsegwentement jirrikonoxxu l-gradi u ċ-ċertifikati minn pajjiżi ta' oriġini. Dan iżid il-kontribuzzjoni tagħhom lis-soċjetà ospitanti u l-impatt ta' żvilupp tagħhom fuq il-pajjiżi ta' oriġini.

6.5 Ir-regolazzjoni ta' l-emigrazzjoni għandha tkun il-massima fir-rigward ta' setturi partikolari bħall-edukazzjoni u l-kura tas-saħħa. Il-protezzjoni ta' dawn is-setturi vulnerabbli b'mod partikolari minn telf ta' l-aħjar imħuħ teħtieġ miżuri li jittrattaw il-fatturi li jimbottaw u jattiraw il-migrazzjoni.

6.5.1 Il-Kumitat iħeġġeġ sabiex pajjiżi żviluppati ma jirreklutawx kapital uman minn dawn il-pajjiżi vulnerabbli li qegħdin jiżviluppaw. Il-Gvern Ingliż implimenta kodiċi ta' kondotta li għandha sservi ta' eżempju dwar reklutaġġ etiku, li jorbot lil istituzzjonijiet mediċi pubbliċi u privati sabiex ma jdaħħlux persunal ġdid f'pajjiżi li qegħdin jiżviluppaw u li qegħdin iħabbtu wiċċhom ma' kriżi fir-riżorsi umani fis-settur tal-kura tas-saħħa.

6.5.2 Bl-istess mod, politiki ta' immigrazzjoni ta' ħaddiema ta' pajjiżi destinatarji jistgħu jkunu aġġustati sabiex iżommu baxxa ċ-ċirkolazzjoni ta' nies bi snajja' għolja minn pajjiżi li qegħdin jiżviluppaw u li huma f'riskju.

6.6 Skond ir-riżorsi disponibbli f'pajjiżi li qegħdin jiżviluppaw li huma f'riskju u partikularment vulnerabbli, hemm diversi għażliet li huma disponibbli sabiex jilqgħu l-impatt tat-telf ta' l-aħjar imħuħ.

6.6.1 Għażla minnhom hija li jinħoloq eċċess ta' kapital uman li jiftaħ il-possibbiltà li tkun segwita strateġija ta' żvilupp tal-bniedem orjentata lejn l-esportazzjoni. Dawn l-isforzi fit-taħriġ jistgħu jkunu ffinanzjati minn taxxi tal-ħruġ għal professjonisti ta' sengħa kbira li jagħżlu li jemigraw. Dawn it-taxxi jistgħu jsiru fuq il-pajjiż ta' l-emigrant jew il-pajjiż destinatarju.

6.6.2 Ftehimiet ta' ħlas mill-ġdid (fondi ta' kumpens) bejn il-pajjiż migratorju u l-pajjiż ta' oriġini qabel it-tluq jistgħu jiskuraġġixxu migrazzjoni permanenti u l-pajjiż ta' oriġini ikun rimborżat għall-ispejjeż ta' l-edukazzjoni u t-taħriġ li jipprovdi fil-bidu (10).

6.6.3 Il-ħolqien ta' bank intellettwali għal pajjiżi ta' oriġini u li huma effettwati severament minn telf ta' l-aħjar imħuħ.

6.6.4 Professjonisti b'ħiliet għolja li jiksbu aktar taħriġ jew isegwu speċjalizzazzjoni f'pajjiżi li mhux qegħdin jiżviluppaw jistgħu jingħataw dispożizzjonijiet ta' dħul mill-ġdid mill-pajjiżi ospitanti jew viżi għal żmien qasir li jkunu aċċessibbli faċilment. Dawn il-mekkaniżmi ta' migrazzjoni ċirkolari jistgħu jinkoraġġixxu migrazzjoni tar-ritorn lejn pajjiżi ta' oriġini.

7 L-integrazzjoni tal-politiki tal-migrazzjoni u ta' l-iżvilupp u l-garanzija ta' koerenza fil-politika

7.1 Il-Kumitat jagħraf, kif issemma fil-bidu, li kemm il-migrazzjoni min-Nofsinhar għan-Nofsinhar kif ukoll il-migrazzjoni reġjonali għandhom dimensjoni migratorja akbar b'mod sinifikattiv mill-migrazzjoni internazzjonali bejn pajjiżi li qegħdin jiżviluppaw u dawk żviluppati. Aktar attenzjoni għandha għalhekk tingħata lill-istrateġiji reġjonali fil-qasam tal-migrazzjoni u l-iżvilupp kif diġà sar mill-Unjoni Afrikana.

7.2 Il-Kumitat jixtieq jisħaq fuq il-ħtieġa li l-politiki tal-migrazzjoni u l-iżvilupp jiġu integrati fil-politiki ta' l-immigrazzjoni u l-integrazzjoni tal-pajjiżi ospitanti u fl-istrateġiji nazzjonali ta' żvilupp ta' pajjiżi ta' oriġini kif ukoll fl-istrateġiji għat-tnaqqis tal-faqar ta' organizzazzjonijiet ta' żvilupp internazzjonali.

7.3 Il-Kumitat jinnota li l-koerenza tal-politika hija ta' benefiċċju għoli għal dak li huwa antiċipat li joħroġ minn politiki tal-migrazzjoni u l-iżvilupp. Il-politiki tal-kummerċ u s-sigurtà ma għandhomx idgħajfu l-isforzi favur l-iżvilupp ta' politiki tal-migrazzjoni u l-iżvilupp. B'importanza ugwali, il-Kumitat qiegħed iħeġġeġ lill-Istati Membri tiegħu sabiex jimmiraw lejn koerenza politika billi ma jargumentawx favur politiki differenti fil-livell nazzjonali u f'dak ta' l-Unjoni Ewropea.

Brussell, it-12 ta' Diċembru 2007. Il-President tal-Kumitat Ekonomiku u Soċjali Ewropew Dimitris DIMITRIADIS

(1) SOC/268 Immigrazzjoni u kooperazzjoni għall-iżvilupp ta' l-4 ta' Ġunju 2007.

(2) COM(2007) 248 finali, 16.5.2007 .

(3) Bank Dinji 2006. Global Economic Prospect.

(4) Skond il-Bank Dinji mill-2001 sa l-2005 ċ-ċirkolazzjoni tar-rimessi rduppjat għal ċifra rekord ta' 249 biljun Dollaru Amerikan fl-2005, li minnhom pajjiżi li qegħdin jiżviluppaw irċevew 180 biljun — erbgħa sa ħames darbiet l-ammont ta' assistenza uffiċjali ta' l-iżvilupp (Bank Dinji 2006). International Migration Agenda and the World Bank — Managing Risks and Enhancing Benefits). Oxfam tistma li l-influss annwali ta' rimessi lil pajjiżi li qegħdin jiżviluppaw huwa ta' 80 biljun Dollaru Amerikan (International Development Committee Inquiry on Migration and Development, Oxfam, 2003). Il-Kummissjoni Globali dwar il-Migrazzjoni Internazzjonali testima li r-rimessi totali li rċevew pajjiżi li qegħdin jiżviluppaw kienu ta' 93 biljun Dollaru Amerikan kull sena Migration and Development, Policy Analysis and Research Programme, 2003). B'kollox, ir-rimessi jikkostitwixxu 2,2 % tal-prodott gross domestiku tal-pajjiżi kollha li qegħdin jiżviluppaw. (Fond Monetarju Internazzjonali 2005).

(5) Speċjalment l-Afrika t'Isfel li ġġorr piż żejjed għax bosta drabi tkun il-pajjiż magħżul ta' l-immigrazzjoni għar-reġjun kollu.

(6) Ara r-rapport tad-DFID: “Moving out of poverty — making migration work better for poor people”

(http://www.dfid.gov.uk/pubs/files/migration-policy-paper-draft.pdf).

(7) Konsegwentement, il-banek huma kapaċi li jgħollu l-finanzjament orħos u fuq medda itwal ta' żmien minn swieq kapitali internazzjonali billi joffru sigurtà għal rimessi fil-futur.

(8) Eżempju ta' dan huwa l-komunità ta' migranti mill-Istat ta' Zacatecas, il-Messiku, li emigraw għall-Istati Uniti. Fil-kuntest tal-programm “Tlieta għal wieħed”, għal kull dollaru mibgħut mill-assoċjazzjonijiet tal-migranti fil-pajjiż ta' oriġini tagħhom, il-gvern federali Messikan jagħti dollaru ieħor u l-istat ta' Zacatecas jagħti ieħor. F'kull każ, sabiex dawn l-inizjattivi jirnexxu, jinħtieġ li l-immigranti jkunu integraw sew fil-komunitajiet tal-pajjiż ospitanti sabiex ikunu jistgħu jorganizzaw lilhom innifishom.

(9) Komunikazzjoni mill-Kummissjoni dwar Migrazzjoni ċirkolari u sħubiji ta' mobilità bejn l-Unjoni Ewropea u pajjiżi terzi.

(10) Għal aktar tagħrif dwar fondi ta' kumpens potenzjali bejn pajjiżi migratorji u pajjiżi ta' oriġini, jekk jogħġbok ara l-opinjoni esploratorja tal-KESE Saħħa u migrazzjonijiet (rapporteur: is-Sur Sharma u ko-rapporteur: is-Sinjura Cser), ĠU C 256, 27.10.2007.